Een sterf tydens gewapende roof by trouvenueMaroupi (Foto: Maroupi Weddings & Functions, Facebook) ŉ 51-jarige man is Saterdagaand dood toe gewapende mans op ŉ trouvenue in Umhlali, KwaZulu-Natal, toegeslaan het. Maroela Media verneem die voorval het by Maroupi Weddings & Functions plaasgevind. Paul Herbst, woordvoerder van IPSS-paramedici, het gesê paramedici is omstreeks 21:00 na die toneel ontbied. “Die gaste het saam met die eienaar van die plaas gebraai toe die rowers toegeslaan het,” het hy gesê. “Vier van die gaste is vasgebind en aangerand.” Daar was nie ‘n troue ten tyde van die voorval nie. Toe paramedici by die toneel aangekom het, het die eienaar langs die swembad gelê. “Hy is met ŉ hoëkalibervuurwapen in sy bors geskiet. Hy het ongelukkig reeds aan sy beserings beswyk.” Die vier rowers het met klein, waardevolle items gevlug. “Volgens ooggetuies was die rowers gewapen met ŉ haelgeweer, handwapen en ŉ knuppel.” Maroela Media verneem ook die persoon wat die slagoffer geskiet het, het om verskoning gevra, wat blyk dat hy dalk nie vertroud is met die wapen nie. Die rowers het na die skietery in ‘n wegkomvoertuig gevlug. Lt.kol. Thulani Zwane, woordvoerder van die polisie, het gesê die polisie ondersoek ‘n saak van moord. Niemand is nog in hegtenis geneem in verband met die voorval nie.